T L A Č O V Á S P R Á V A

**Koncert pre Ukrajinu/Концерт для України už túto nedeľu 26. februára v Bratislave**

**Po vyše roku, odkedy bola Ukrajina vojensky napadnutá, sa v Bratislave v nedeľu 26. februára uskutoční** [**Koncert pre Ukrajinu**](https://www.facebook.com/events/1617558488680043)**. Organizuje ho festival Pohoda a chce ním spolu so širokou verejnosťou vyjadriť spolupatričnosť a solidaritu s našimi východnými susedmi. Zároveň ním chce podporiť ukrajinské umelkyne a umelcov, ktorí majú obmedzené možnosti vystupovať vo svojej rodnej krajine. Tento rok sa totiž na Koncerte pre Ukrajinu predstavia výhradne ukrajinskí interpreti – Spevácky zbor z Charkiva a skupiny Zapaska a Druga Rika. Koncert pre Ukrajinu sa začne o 17.00 hod. na Hlavnom námestí v Bratislave a vstup pre verejnosť je voľný.**

Koncert pre Ukrajinu otvorí **Spevácky zbor Charkivského národného akademického divadla, opery a baletu**. Od začiatku ruskej agresie sa Charkiv stal mestom v prvej frontovej línii, ktoré bolo denne vystavené bombardovaniu. Preto je tento najstarší ukrajinský súbor rozdelený. Tí, ktorí zostali v Charkive, vystupujú v protileteckých krytoch a na malých koncertných miestach. Hlavná časť súboru spolu s rodinami ale žije v Gabčíkove na Slovensku, odkiaľ cestujú po celej Európe a vystupujú v rámci turné s názvom „Európska cesta“. Ich cieľom je vyzývať občanov EÚ k jednote podpore Ukrajiny a zabezpečiť prezentáciu a uznanie svojej krajiny na kultúrnej mape sveta. Od apríla 2022 už takto odohrali takmer tristo koncertov.

Okrem Speváckeho zboru z Charkiva sa nielen slovenskej verejnosti, ale aj Ukrajinkám a Ukrajincom žijúcim u nás, predstaví legendárna rocková skupina [**Druga Rika**](https://www.facebook.com/DrugaRika). Táto ukrajinská kapela s úspechmi nielen doma, ale aj v zahraničí, funguje na scéne už 27 rokov a medzi ich fanúšikov patrí aj Dave Gahan z Depeche Mode. Medzinárodný ohlas mala aj ich pieseň [**“Chy ty pochuv“**](https://youtube.com/watch?v=mlG-qtJBf8U&si=EnSIkaIECMiOmarE) (“Počuli ste“), ktorú vlani zložili a venovali ukrajinským rukojemníkom v závode Azovstal a všetkým obyvateľom Mariupoľu, ktorý sa stal symbolom zničených miest Ukrajiny.

Na Koncerte pre Ukrajinu sa predstaví aj známe indie-folkové duo [**Zapaska**](https://www.instagram.com/3apaskamusic/). Tvorí ho Yana Shpachynska a Pavlo Nechytailo, ktorí sú partnermi aj v osobnom živote. Obaja mali vystupovať už aj na [minuloročnom koncerte](https://youtube.com/live/KumesOG-jNU?si=EnSIkaIECMiOmarE), ale Pavlo [musel narukovať a brániť svoju krajinu](https://www.instagram.com/p/CapT_hrDaVQ/). Zapaska je známa aj mnohým Slovenkám a Slovákom, keďže dva albumy vydala v slovenskom vydavateľstve [Slnko Records](https://www.slnkorecords.sk/zapaska), koncertovala v mnohých slovenských kluboch a v roku 2015 vystúpila aj na festivale Pohoda, kam sa vráti aj tento rok.

Koncert pre Ukrajinu je ďalšou zo spoločných aktivít organizátorov Pohody a medzinárodnej iniciatívy [**Music Saves Ukraine**](https://www.instagram.com/musicsavesua/). Festival Pohoda podporuje túto iniciatívu už od jej vzniku a výsledkom tejto spolupráce je najmä väčší dôraz na prezentáciu umelkýň a umelcov z Ukrajiny na Slovensku. *„Hudobníčky a hudobníci z Ukrajiny sú obdivuhodní, tamojšia scéna je skvelá. Robia veľa pre svoju krajinu, niektorí vymenili nástroje za zbrane, tí, čo môžu hrať, šíria posolstvo zápasu za slobodu a pomáhajú, ako sa dá. Aj preto na Koncerte pre Ukrajinu vystúpia v tomto roku len skupiny z Ukrajiny. Verím, že na koncert príde vyjadriť spolupatričnosť s Ukrajinou veľa ľudí,“* hovorí organizátor koncertu a zároveň riaditeľ festivalu Pohoda **Michal Kaščák**. Jeho slová dopĺňa **Vlad Yaremchuk**, zástupca Music Saves UA: „*Ľudia z festivalu Pohoda sú jedni z našich najbližších priateľov. Ukrajinu podporujú už od roku 2014 a každým rokom ich podpora rastie. Pred rokom boli medzi prvými, ktorí nás oslovili a reagovali na inváziu zorganizovaním veľkej charitatívnej akcie. V decembri nás osobne na Ukrajine navštívil Michal Kaščák a na vlastné oči sa mohol presvedčiť o dôsledkoch vojny. Sme im nesmierne vďační za ich neustálu podporu a za organizáciu takého významného podujatia venovaného výročiu od totálnej invázie na Ukrajinu, ktoré zabezpečí, aby ukrajinské hlasy bolo počuť na celom Slovensku.“*

Koncert pre Ukrajinu podporili: [Bratislavské kultúrne a informačné stredisko](https://www.facebook.com/bkis.sk), [JTI Slovak Republic](https://www.jti.com/sk/europe/slovak-republic), [Nadácia SPP](https://www.facebook.com/NadaciaSpp), [Nadácia ESET](https://www.nadaciaeset.sk/), [Zastúpenie Európskej komisie na Slovensku](https://www.facebook.com/zekvsr) a Občianske združenie [#accacelife](https://www.facebook.com/hashtag/accacelife?__eep__=6&__cft__%5B0%5D=AZVLeHGE1IKJyBSjlFwGRa6l3jgZOVEUeWuptbpEkhNwQdmLksEke-lSxMOaMb8PqCze8l4VvPP7ZyttKv0GBB31YGZI4XchzLqHFmHbGMYT3NBDIfDcxpohK0YBX56kUz2Fb4uekRb8TW2SdSkYN3h2cDFDDYnv4ZawxUAk2T-hng&__tn__=q).

Facebook event:
<https://www.facebook.com/events/1617558488680043>

Presskit ukrajinských umelcov a fotky z minuloročného Koncertu pre Ukrajinu:
<https://drive.google.com/drive/folders/1tZmTX5HJ68fzljn3N3ZzpNl78_2-At2q?usp=share_link>

Kontakt pre médiá:

Jozef Hámorský

PR & Media

Tel.: +421 944 089 277

jozo@pohodafestival.sk

<http://www.pohodafestival.sk>